„ Og hvað veit ég um þína erfiðleika , kæri lesandi ? Kannski ertu með krabbamein . Um daginn fékk ég hausverk og hélt að ég væri komin með heilaæxli . “ Gyða er afkastamikið skáld sem hefur aldrei komið út á prenti þrátt fyrir margar tilraunir til þess að heilla útgefendur . En nú er hún með frábæra hugmynd að stórri skáldsögu sem er byggð á skrautlegu fólki sem hún vann með í heimaþjónustu Kaupmannahafnar . Þegar ritstífla setur strik í reikninginn ákveður Gyða að endurnýja kynnin við gömlu vinnufélagana og til að halda sér í formi skrifar hún um sitt eigið líf , Plan B. Í Kaupmannahöfn flækist hún fljótt í litríkan lygavef . Plan B er fyrsta skáldsaga Guðrúnar Ingu Ragnarsdóttur , frumleg og listavel spunnin saga af ferðalagi sem tekur óvænta stefnu . Bráðfyndin og snjöll samtímasaga um væntingar og vonbrigði .